27 Ianuarie – Ziua Internațională de Comemorare a Victimelor Holocaustului. Dialog cu Președinta Comunității Evreilor din Dej
2026-01-27 10:00 - 12:00 UTC | Muzeul Municipal Dej, 1 Mai nr. 3, Dej, Cluj, 405200, Romania
Ziua de 27 ianuarie este marcată anual ca Ziua Internațională de Comemorare a Victimelor Holocaustului, fiind prima comemorare universală dedicată memoriei victimelor acestui genocid. Data a fost stabilită prin Rezoluția 60/7 a Adunării Generale a Națiunilor Unite, adoptată la 1 noiembrie 2005, și coincide cu eliberarea, în anul 1945, a lagărului de exterminare Auschwitz-Birkenau, cel mai mare complex nazist de acest tip.
Holocaustul reprezintă unul dintre cele mai tragice episoade ale istoriei secolului XX. În timpul celui de-al Doilea Război Mondial, regimul nazist german a pus în aplicare un program sistematic de exterminare, cunoscut drept „soluția finală a problemei evreiești”, care a dus la uciderea a aproximativ șase milioane de evrei europeni. Alături de aceștia, alte peste cinci milioane de persoane – polonezi, romi, persoane cu dizabilități, homosexuali, membri ai cultului Martorii lui Iehova și alte minorități – au fost victime ale persecuțiilor și crimelor în masă. Aproximativ 1,5 milioane dintre victime au fost copii.
Prin instituirea acestei zile, Organizația Națiunilor Unite a subliniat importanța memoriei Holocaustului ca responsabilitate colectivă a comunității internaționale, dar și rolul educației în prevenirea antisemitismului, urii și discriminării. În acest context Muzeul Municipal Dej împreună cu membrii Comunității Evreilor din Dej se alătură demersurilor de comemorare și reflecție, organizând marți, 27 ianuarie 2026, o serie de activități dedicate Zilei Internaționale de Comemorare a Victimelor Holocaustului.

Astfel, începând cu ora 10:00, va avea loc vizionarea filmului documentar „Amintiri Infern: Auschwitz 76”, o producție care aduce în prim-plan mărturii și fragmente de memorie ale supraviețuitorilor lagărelor naziste, contribuind la înțelegerea dimensiunii umane a tragediei. De la ora 11:00, publicul este invitat la un dialog deschis cu doamna Yael Gross, președinta Comunității Evreilor din Dej, care va vorbi despre memoria Holocaustului, impactul acestuia asupra comunităților evreiești locale și importanța transmiterii acestor lecții generațiilor tinere.
Prin aceste activități, Muzeul Municipal Dej își reafirmă rolul educativ și memorial, oferind un cadru de reflecție asupra trecutului și de conștientizare a valorilor fundamentale ale demnității umane, toleranței și respectului reciproc. Comemorarea victimelor Holocaustului rămâne un act de memorie necesar, dar și un angajament pentru prezent și viitor.

Mica Unire de la 1859, moment fondator al României moderne
2026-01-23 10:00 - 15:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal, organizează vineri, 23 ianuarie 2026, un eveniment cultural dedicat Micii Uniri din 1859, moment esențial în procesul de constituire a statului român modern.
Manifestarea va avea loc la sediul Muzeului Municipal Dej, str. 1 Mai nr. 3 și va include două componente. În prima parte publicul este invitat, de la ora 10:00 și ora 14:00, în Sala Multimedia a Muzeului, la vizionarea unui film documentar dedicat zilei de 24 ianuarie 1859, „Unirea Principatelor Române din 1859”, documentar de arhivă al TVR, realizat cu scop educativ și comemorativ. Documentarul are rolul de a oferi o perspectivă vizuală asupra evenimentelor și personajelor-cheie ale epocii.
A doua parte, de la ora 12:00, în Sala de Conferințe a Muzeului, constă într-o conferință tematică susținută de către prof. Albinetz Constantin, care va aborda contextul politic și diplomatic al unirii Moldovei cu Țara Românească, rolul elitelor vremii și impactul acestui act asupra evoluției statului român. Conferința este urmată de vizionarea documentarului „Unirea Principatelor Române din 1859”, documentar de arhivă al TVR.

Evenimentul se adresează publicului larg, elevilor, profesorilor și tuturor celor interesați de istoria României și de momentele care au stat la baza formării identității naționale. Participarea este liberă, în limita locurilor disponibile.

„Incursiuni în Ireal”, expoziție semnată de Robert Gal, la Muzeul Municipal Dej
2026-01-22 17:00 - 2026-02-13 16:00 | Muzeul Municipal Dej, 1 Mai nr. 3, Dej, Cluj, 405200, Romania
Anunțăm vernisajul expoziției de artă plastică „Incursiuni în Ireal”, semnată de artistul plastic Robert Gal, una dintre prezențele constante ale vieții artistice locale și regionale. Evenimentul are loc la data de 22 ianuarie 2026, ora 17:00, în cadrul Galeriei de Artă a Muzeului. Str. 1 Mai nr. 3., și propune publicului o întâlnire directă cu un demers artistic matur, concentrat și coerent.

Expoziția reunește lucrări de pictură și grafică realizate de-a lungul ultimilor ani, structurate într-un parcurs vizual care explorează relația dintre real și imaginar, dintre percepție și introspecție. Titlul „Incursiuni în Ireal” reflectă direcția conceptuală a expoziției, orientată spre spații simbolice, stări interioare și construcții metaforice, susținute de o cromatică expresivă și de o tensiune atent dozată între formă și culoare.
Născut la 21 ianuarie 1970, în Dej, județul Cluj, Robert Gal este absolvent al Institutului de Arte Plastice „Ion Andreescu” din Cluj-Napoca, cu specializare în psihologia și pedagogia artei. Activ atât ca artist, cât și ca profesor de artă, a predat la Colegiul Național „Andrei Mureșanu” și la Școala Gimnazială „Mihai Eminescu” din Dej, fiind totodată coordonator al Clubului de pictură „Elena Szervacziusz” din cadrul Colegiului Național „Andrei Mureșanu”.
Incursiuni în Ireal, Robert Gal
De-a lungul carierei, Robert Gal a participat la numeroase expoziții personale și colective în orașe precum Cluj-Napoca, Sibiu, Sighișoara, Gherla, Oradea și Dej. Lucrările sale se află în colecții particulare din România și din străinătate. Critica de specialitate a remarcat constant caracterul introspectiv al creației sale, interesul pentru simbol și pentru construirea unui discurs plastic bazat pe sugestie și ambiguitate controlată.
Expoziția „Incursiuni în Ireal” se înscrie în programul Muzeului Municipal Dej de susținere și valorizare a artiștilor contemporani, oferind publicului ocazia de a parcurge un univers vizual personal, în care fiecare lucrare funcționează ca un fragment de reflecție artistică.
Expoziția va putea fi vizitată la Muzeul Municipal Dej, până la data de 13 februarie 2026. Intrarea este liberă.

uniVERSURI carcerale: poezia închisorilor comuniste
2025-12-10 00:00 - 2026-01-16 16:00 | Muzeul Municipal Dej, 1 Mai nr. 3, Dej, Cluj, 405200, Romania
Miercuri, 10 decembrie 2025, ora 12:00, Muzeul Municipal Dej va vernisa expoziția „uniVERSURI carcerale: poezia închisorilor comuniste”, organizată în parteneriat cu Muzeul Național al Unirii din Alba Iulia.
Expoziția aduce în atenția publicului peste o sută de poezii compuse în memorie de cei închiși în penitenciare și lagăre de muncă în timpul represiunii comuniste, iar apoi transcrise după eliberare și publicate, de-a lungul timpului, în antologii de lirică de detenție, în reviste, ziare și volume de memorii.
Grupate tematic, poeziile expuse sunt mărturie a unui imens patrimoniu de suferință; versurile descriu un univers al constrângerilor fizice în care gândul liber și spiritul triumfă prin creațiile minții. Vernisajul va fi urmat de un scurt atelier tematic dedicat elevilor de liceu și publicului expoziției.

Salonul de Iarnă ed. II la Muzeul Municipal Dej
2025-11-27 17:00 - 2025-12-08 16:00 | Muzeul Municipal Dej, 1 Mai nr. 3, Dej, Cluj, 405200, Romania
Anunțăm deschiderea celei de-a II-a ediții a Salonului de Iarnă, o expoziție construită de și dedicată artiștilor plastici dejeni. Vernisajul expoziției va avea loc joi, 27 noiembrie, de la ora 17:00, în Galeria de Artă a Muzeului, Strada 1 Mai nr. 3. Intrarea este gratuită!
Salonul de iarnă reunește lucrări ale pictorilor dejeni, într-un context care marchează apropierea sărbătorilor de iarnă și oferă publicului prilejul de a descoperi teme și stiluri variate. Acest Salon se vrea a fi o a doua parte a întâlnirilor anuale cu artiștii dejeni, o continuare a Anualei Artiștilor Plastici Dejeni, eveniment care are loc de obicei în luna iulie.
Expoziția evidențiază diversitatea mediilor și a tehnicilor folosite de fiecare artist, fără a impune o direcție estetică unică. De asemenea se oferă ocazia de a interacționa cu artiștii plastici locali, de a-i cunoaște și de a socializa în spațiul primitor al muzeului local.
Printre numele expozanților se regăsesc Daniel Cîmpeanu, Ciubăncan Bianca, Tomșa Loredana, Galea Ana Maria, Hatos Ioan, Sirocasus, Ina Bărbuță, Călin Groșan, Botcă Daniela, Gal Robert, Lorand Puși, Roman Alexandru, Măluțan Diana, Marczian Eva, Șoim Elisabeta, Silveșan Mărioara, Octavian Gheorgheanu, Cosma Cristiana.
Expoziția poate fi vizitată GRATUIT în perioada 27 noiembrie – 8 decembrie 2025, în programul obișnuit de funcționare al muzeului.

Expoziția de artă fotografică „Umbrele Culorii”
2025-10-31 08:00 - 16:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal Dej găzduiește în perioada 2 – 31 octombrie 2025 expoziția de artă fotografică intitulată „Umbrele Culorii”, semnată de fotograful Gelu Stănculescu, cu participarea colaboratoarei Maria Scîrlet.

Evenimentul aduce în prim-plan o serie de lucrări care explorează expresivitatea corpului uman prin intermediul culorii, luminii și texturii, într-un demers artistic ce reunește estetica vizuală și experimentul fotografic contemporan. Expoziția include și contribuții realizate alături de Diana G., Bianca Neagu și modelele din proiectul artonthewall.ro.
Proiectul este organizat cu sprijinul Consiliului Județean Cluj, al Primăriei și Consiliului Local Dej, și se desfășoară sub patronajul Asociației Artiștilor Fotografi din România (AAFR).

Publicul este invitat să descopere universul vizual propus de artiști, în care fotografia devine un mediu de dialog între culoare, emoție și expresie artistică.

Expoziția poate fi vizitată gratuit în cadrul galeriei Muzeului Municipal Dej, str. 1 Mai nr. 3, Dej, jud. Cluj, în perioada 02 – 31 octombrie 2025. Pentru informații suplimentare despre această expoziție, vizitați site-ul www.gelustanculescu.ro.

”Structuri Cromatice ale Memoriei”, Cosma Ciprian & Oșan Edita. Expoziție curatoriată de către Gheorghiu Loredana
2025-09-19 17:00 - 2025-10-10 16:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal Dej are plăcerea de a anunța vernisajul expoziției „Structuri cromatice ale memoriei”, curatoriată de Loredana Gheorghiu, un proiect ce aduce împreună doi artiști vizuali – Ciprian Cosma și Edita Oșan – într-un dialog artistic ce explorează memoria prin culoare, textură și simbol. Vernisajul are loc vineri, 19 septembrie 2025, ora 17:00, în cadrul Galeriilor Muzeului, str. 1 Mai nr. 3, Dej, Cluj. Intrarea este gratuită!

„Titlul expoziției nu desemnează doar un concept estetic, ci mai ales o punte între două moduri diferite de a explora memoria și structurile ei profunde: memoria ca vibrație cromatică – în cazul lui Ciprian Cosma – și memoria ca sedimentare materială și simbolică – în creația Editei Oșan”, subliniază curatorul Loredana Gheorghiu.
Ciprian Cosma, format în școala artistică băimăreană, propune o pictură abstractă și expresivă, unde lumina, întunericul și culoarea devin purtătoare de sens. „Pictura lui Cosma nu descrie, ci evocă… imaginea devine un portal spre memoria afectivă și culturală, unde fiecare formă vibrează între concret și simbolic”, precizează curatorul.
În contrast și complementaritate, Edita Oșan abordează pictura ca pe un proces de arheologie personală, unde suprafața devine stratificare și sediment. „Pentru Edita Oșan, pictura este un proces de arheologie personală, o coborâre în straturile materiei și ale memoriei”, notează Loredana Gheorghiu. Prin compoziții dense, cu simboluri recurente și tonuri pământii, artista construiește un univers în care materia ascunde și revelează memoria culturală și arhetipală.
Expoziția reunește 29 de lucrări – 14 semnate de Ciprian Cosma și 15 de Edita Oșan – oferind privitorului posibilitatea de a descoperi atât „muzica interioară a culorilor” (Cosma), cât și „straturile vii ale materiei” (Oșan).
„Între lirismul cromatic al lui Cosma și densitatea materială a Editei Oșan se creează o tensiune fertilă, care invită publicul la introspecție și la reconectarea cu propriile straturi ale memoriei”, afirmă curatorul expoziției.

„Structuri cromatice ale memoriei” poate fi vizitată la Muzeul Municipal Dej începând cu data de 19 septembrie 2025, în cadrul unui vernisaj organizat la ora 17:00. Intrarea este liberă. Expoziția rămâne deschisă privitorilor până la data de 10 octombrie 2025.

Zilele Culturale Maghiare 2025 la Muzeul Municipal Dej
2025-09-12 18:00 - 2025-09-13 00:00 | Muzeul Municipal Dej, 1 Mai nr. 3, Dej, Cluj, 405200, Romania
În perioada 12–14 septembrie 2025, Municipiul Dej va găzdui o nouă ediție a Zilelor Culturale Maghiare, un eveniment organizat de Asociația Culturală Kádár József, în parteneriat cu Muzeul Municipal Dej și alți parteneri instituționali și comunitari. Programul cuprinde o varietate de activități culturale, educative și recreative, adresate atât publicului larg, cât și copiilor și tinerilor.
Vineri, 12 septembrie
Evenimentele debutează la Muzeul Municipal Dej, unde, începând cu ora 18:00, va avea loc deschiderea oficială a ediției, însoțită de expoziția Micii artiști – o selecție de desene și fotografii. Seara continuă cu o degustare de vinuri oferită de Manufactura TURUL.Programul va continua la Sala de evenimente Ocna-Dejului, cu un concurs interactiv Știi și câștigi (ora 20:00), urmat de un moment muzical susținut de DJ Roberth J & Friends (ora 22:00).
Sâmbătă, 13 septembrie
Ziua de sâmbătă este dedicată în special activităților culturale și educative desfășurate la Muzeul Municipal Dej.

În intervalul 10:00–12:00 se vor desfășura ateliere meșteșugărești.

De la ora 12:00, vizitatorii pot participa la un tur ghidat al muzeului împreună cu Zamora Jenő, cu activități interactive pentru copii susținute de Kingrica.

Programul continuă cu tir cu arcul (ora 13:00, cu Szakács Ádám), apoi cu două prelegeri: Ce duci în valiză? (ora 15:00, Madár Tímea) și Fizica cuantică, sau cum poate fi o pisică vie și moartă în același timp (ora 16:30, Bereczky Dorottya).

Seara, publicul este invitat la un spectacol de operetă al Classical Singers (ora 18:00), urmat de concertul formației muzicale NÉKED (ora 19:30) și de un Retro Party cu DJ Fodor Róbert (ora 21:00).

Pe tot parcursul zilei, vizitatorii vor avea la dispoziție un colț de joacă pentru copii, un colț creativ și un târg de produse meșteșugărești.
Duminică, 14 septembrie
Evenimentul se va încheia la Biserica Reformată Dej, unde de la ora 10:00 va fi oficiată o slujbă ecumenică, urmată la ora 10:30 de ceremonia oficială de închidere. Programul se va încheia cu spectacolul Cei ce veghează, susținut de actorul Marosán Csaba.
Organizare și sprijin
Evenimentul este organizat de Asociația Culturală Kádár József și este sprijinit de Consiliul Județean Cluj, Primăria Municipiului Dej, Bethlen Gábor Alap, precum și de parteneri instituționali și comunitari.
Zilele Culturale Maghiare din Dej oferă, și în acest an, un prilej de întâlnire între tradiție și modernitate, între educație și divertisment, consolidând dialogul intercultural și promovând patrimoniul cultural local.
_______________________________________________________________________
2025 szeptember 12–14. között kerül megrendezésre a Magyar Kulturális Napok újabb kiadása Dézen. A rendezvény főszervezője a Kádár József Kulturális Egyesület, a Dézi Városi Múzeum és további intézményi, közösségi partnerek közreműködésével. A program gazdag kulturális, oktatási és szabadidős eseményeket kínál, minden korosztály számára.
Szeptember 12., péntek
A rendezvény a Dézi Városi Múzeumban veszi kezdetét 18:00 órakor az ünnepélyes megnyitóval, valamint a Kis művészek című rajz- és fotókiállítással. Az est folytatásaként borkóstoló lesz a TURUL Manufaktúra közreműködésével.A program este az Ocna-Dézsai rendezvényteremben folytatódik: 20:00 órától Tudod és nyersz vetélkedő Szentesi Istvánnal, majd 22:00 órától zenés est DJ Roberth J & Friends társaságában.
Szeptember 13., szombat
A szombati nap a Dézi Városi Múzeumban zajlik, elsősorban kulturális és ismeretterjesztő eseményekkel.

10:00–12:00 között kézműves foglalkozások várják a résztvevőket.

12:00 órától Zamora Jenő tart múzeumlátogatást, gyerekeknek interaktív programmal Kingrica közreműködésével.

13:00 órától íjászbemutató következik Szakács Ádámmal.

15:00 órától Madár Tímea tart előadást Mit viszel a bőröndben? címmel.

16:30-kor Bereczky Dorottya előadása következik: Kvantumfizika, avagy hogyan lehet egy macska egyszerre élő és halott.

18:00 órától operett-előadás a Classical Singers előadásában.

19:30-tól a NÉKED együttes koncertje.

21:00 órától Retro Party DJ Fodor Róberttel.

Egész nap elérhető lesz a játék- és kreatív sarok, valamint a kézműves vásár.
Szeptember 14., vasárnap
A zárónap eseményeire a Dézi Református Templomban kerül sor. 10:00 órától ökumenikus istentiszteletet tartanak, majd 10:30-kor hivatalosan is lezárják az eseményt. A rendezvény záróprogramja a Őrködők című előadás Marosán Csaba színművésszel.
Szervezés és támogatás
A rendezvényt a Kádár József Kulturális Egyesület szervezi, a Kolozs Megyei Tanács, a Dézi Polgármesteri Hivatal, a Bethlen Gábor Alap, valamint intézményi és közösségi partnerek támogatásával.
A Magyar Kulturális Napok Dézen idén is alkalmat teremt a hagyomány és a modernitás találkozására, az oktatás és a szórakozás összekapcsolására, erősítve a kulturális párbeszédet és a helyi kulturális örökség értékeinek bemutatását.

Start Înscrieri Tabăra de Meșteșuguri la Muzeu - ed. 2025
2025-09-01 09:00 - 2025-09-05 12:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal Dej vă invită să descoperiți farmecul tradițiilor românești în cadrul Taberei de Meșteșuguri – ediția 2025, organizată în perioada 1 – 5 septembrie 2025.
Pe parcursul a cinci zile, copiii vor avea ocazia să învețe și să practice meșteșuguri tradiționale, sub îndrumarea unor meșteri și specialiști dedicați:

1 septembrie – icoane bisericești pe sticlă

2 septembrie – podoabe cu mărgele

3 septembrie – modelaj

4 septembrie – bucătărie tradițională

5 septembrie – olărit

Tabăra se adresează copiilor pasionați de artă, istorie și tradiții, oferindu-le șansa de a descoperi meșteșugurile într-un mod creativ și interactiv.
ÎnscrieriPerioada de înscriere este 18 – 29 august 2025, de luni până vineri, între orele 9:00 – 16:00. Înscrierile se fac la numărul de telefon 0743 326 048 sau prin mesaj privat pe pagina de Facebook a Muzeului Municipal Dej.
Important: numărul de participanți este limitat la 25 de copii.
Prin această tabără, Muzeul Municipal Dej își propune să ofere o experiență educativă, recreativă și deosebit de valoroasă pentru dezvoltarea creativității și pentru cunoașterea patrimoniului cultural local.

Conferințele SAMVS 2025. Artă, Istorie & Etnografie
2025-07-11 10:00 - 13:00 | Muzeul Municipal Dej, 1 Mai nr. 3, Dej, Cluj, 405200, Romania
Vineri, 11 iulie 2025, începând cu ora 10:00, vă invităm la Conferințele SAMVS, ediția 2025, organizate în Sala de Conferințe a Muzeului Municipal Dej, str. 1 Mai, nr. 3.
Dacă iubești orașul Dej, dacă te pasionează arta, istoria și etnografia, te așteptăm să descoperi idei valoroase și perspective noi alături de invitați cu experiență, recunoscuți pentru deschiderea lor și calitatea profesională. Vom explora teme captivante din arta plastică, istoria locală și patrimoniul etnografic, contribuind împreună la promovarea valorilor culturale care definesc comunitatea noastră.
Conferințele SAMVS nu sunt doar un eveniment, ci o ocazie de întâlnire și dialog cu specialiști dedicați domeniului cultural. Intrarea este liberă. Vino alături de noi și sprijină cultura locală! Distribuie mai departe să afle și prietenii tăi! Rămânem datori!

Anuala Artiștilor Plastici Dejeni ed. 2025
2025-07-10 17:00 - 2025-08-15 16:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal Dej vă invită la vernisajul „Anuala Artiștilor Plastici Dejeni 2025”, joi, 10 iulie 2025, ora 17:00, în Galeria Muzeului de pe strada 1 Mai nr. 3, Dej.
Evenimentul este prezentat de Lect. univ. Luigi Bambulea (UNArte, București), care va oferi publicului o introducere în universul artistic local, printr-un discurs despre creațiile și viziunea artiștilor dejeni. Anuala este o ocazie de a strânge mâna artiștilor din comunitatea noastră, de a le admira lucrările și de a descoperi poveștile din spatele fiecărei opere expuse. Expoziția va rămâne deschisă gratuit până în data de 15 august 2025, oferindu-vă timp suficient pentru a reveni și a vă bucura de arta locală.
Vă așteptăm cu drag la muzeu să susținem împreună arta și creatorii din Dej!

Portul Popular | O celebrare a tradiției, eleganței și spiritului românesc
2025-06-20 17:00 - 2025-07-04 16:00 | Muzeul Municipal Dej, 1 Mai nr. 3, Dej, Cluj, 405200, Romania
Muzeul Municipal Dej are deosebita plăcere de a vă invita vineri, 20 iunie 2025, ora 17:00, la vernisajul unui expoziții de grup dedicate artei, tradiției și identității. Vom privi costumele populare prin expoziția „ZESTRE ROMÂNEASCĂ”, imaginea țăranului roman prin expoziția de pictură „RĂDĂCINI ȘI RÂNDUIELI” și veți asculta povestea portului popular prin cuvintele Ioanei Mureșan, profesoară la Școala Populară de Arte „Tudor Jarde” Cluj-Napoca.
În cadrul acestui eveniment unic, va fi prezentată colecția de costume populare tradiționale a doamnei Apostol Mariana, o adevărată comoară etnografică ce aduce în prim-plan măiestria, simbolistica și frumusețea portului românesc. Întreaga colecție este prezentată de curatorul Sebastian Paic.
Prezentarea va fi completată de expoziția de pictură „RĂDĂCINI ȘI RÂNDUIELI”, semnată de artistul Vasile Valentin Both, un omagiu adus țăranului român din satul someșean, în care culoarea, simțirea și tradiția se împletesc cu o sensibilitate profundă. Povestea din spatele imaginilor este narată de Loredana Gheorghiu, comisar de expoziție.
Evenimentul se desfășoară în perioada 20 iunie – 4 iulie 2025, în incinta Galeriei Muzeului Municipal Dej, str. 1 Mai, nr. 3. Vă așteptăm cu drag să descoperiți o punte între trecut și prezent, între arta acului și a fusului și arta pensulei și a creionului!

15 mai | Istorie & degustare vinuri alături de Crama Nachbil
2025-05-15 18:00 - 20:00 | Cluj
Primul eveniment dedicat Zilelor Culturale ale Muzeului și ca o continuare în atmosfera sărbătorii Centenarului Muzeului Municipal Dej, vă invităm să descoperiți o experiență autentică și memorabilă: degustarea vinurilor ecologice Nachbil. O istorie care ne leagă pe vechiul drum al sării, de la Dej până la Satu Mare, alături de noi vor fi prezenți cu multe povești frumoase cei de la Cramele Nachbil.
Crama Nachbil – o poveste despre pasiune, tradiție și respect pentru natură
Crama a fost înființată în 1999 în baza unei puternice tradiții, a dragostei și puternicului angajament față de profesia de vinificator, atunci când nimeni nu credea că societatea va da dovadă de pionierat în regiune și punând bazele viticulturii de azi din nordul Ardealului. Firma s-a dezvoltat în mod constant şi a achiziționat tot mai mult teren, ajungând la 20 hectare de la cele 2,5 iniţiale; însă munca de dezvoltare nu s-a încheiat aici, întrucât terenurile plantate în trecut şi părăsite în prezent aşteaptă încă să fie exploatate
Crama respectă şi cultivă moştenirea înaintaşilor, iar din acest motiv a fost importantă achiziţionarea în anul 2002 a pivniţei Károlyi (care datează din 1730), splendidă în trecut, dar aflată atunci în stadiu de ruină, ce şi-a reabilitat astfel imaginea demult apusă. Prezentul este de neimaginat fără trecut şi nu ar putea supravieţui fără o imagine de viitor bine conturată, imagine pentru a cărei dezvoltare şi extindere lucrează întreaga echipă a firmei.
Enologul cramei este Csilla Serli, care produce vinuri de calitate utilizând o tehnologie simplă. Un rol important în crezul ei îl are naturalitatea, păstrarea originalităţii fructului. Cei ce degustă aceste vinuri sunt atinşi de pasiunea enologului, de dragostea şi respectul faţă de această meserie, fără de care nu s-ar putea produce vinuri cu adevărat minunate.
Crama și vinurile Nachbil au obținut certificarea ecologică începând cu recolta 2017, iar într-un articol special o să vă oferim informații despre această formă de viticultură.
Evenimentul are loc joi, 15 mai 2025, începând cu ora 18:00. Locurile sunt limitate. Înscrierile la acest eveniment vor fi făcut în baza unei taxe de participare. Anunțăm în curând data de start a înscrierilor și prețul biletului. Stai cu ochii pe noi pentru a fi printre primii înscriși.

15-16 mai 2025 | Zilele Culturale ale Muzeului ed. a 2-a
2025-05-15 14:00 - 2025-05-16 17:00 | Cluj
O nouă ediție de sărbătoare culturală prinde viață în luna mai, chiar în inima Dejul! Muzeul Municipal Dej vă invită cu drag la cea de-a doua ediție a Zilelor Culturale ale Muzeului, un eveniment dedicat comunității, tradiției, artei și descoperirii patrimoniului local.
În cele două zile de eveniment, vizitatorii sunt invitați să participe la activități care aduc istoria la viață alături de Terra Dacica Aeterna, să descopere gustul terroir-ului transilvănean prin vinurile ecologice ale Cramei Nachbil și să pătrundă în lumea artei contemporane prin expoziția Universității de Artă și Design din Cluj-Napoca.
Programul evenimentului:
Joi, 15 mai 2025
14:00 – 17:00
Ateliere de reconstituire istorică susținute de Asociația Terra Dacica Aeterna
O experiență educativă și interactivă în care publicul va putea explora arme, unelte, vestimentație și stil de viață din Antichitate, aduse la viață de unii dintre cei mai apreciați reenactori istorici din România.
18:00
Degustare de vinuri ecologice cu Crama Nachbil
Descoperiți 6 vinuri excepționale, într-o seară dedicată gusturilor rafinate și poveștilor din nordul Ardealului (taxă de participare: 50 lei/persoană)
Vineri, 16 mai 2025
16:00
Vernisaj expoziție Universitatea de Artă și Design Cluj-Napoca – Secția Textile
Tineri artiști propun o incursiune în universul materialelor și formelor contemporane, într-un dialog vizual plin de creativitate, culoare și experiment.
De ce să participi?
Pentru că Zilele Culturale ale Muzeului sunt mai mult decât un eveniment – sunt o reconectare cu identitatea locală, cu arta, cu trecutul viu și cu comunitatea care construiește prezentul. Este o invitație deschisă către toți cei care vor să fie aproape de propria istorie și să o trăiască activ și participativ.

30 Aprilie 2025 Vernisaj „Dialog între forme și culori” | Ana-Maria Galea & Alexandru Ghețe
2025-04-30 18:00 - 2025-05-12 16:00 | Muzeul Municipal Dej, 1 Mai nr. 3, Dej, Cluj, 405200, Romania
Expoziția „Dialog între forme și culori” urcă pe simezele muzeului prin grija doamnei Gheorghiu Loredana. Sculptura și pictura se întâlnesc și se amestecă miercuri, 30 aprilie 2025, ora 18:00, prin munca artistică a sculptorului Alexandru Ghețe și a pictoriței Galea Ana-Maria.
Expoziția „Dialog între forme și culori” aduce împreună două demersuri artistice distincte, dar complementare: pictura Anei Maria Galea și sculptura lui Alexandru Ghețe. Această întâlnire între formă și culoare creează un spațiu de conversație vizuală, unde volumul și linia, masa și lumina, se răspund și se îmbogățesc reciproc. Pictura aduce culoare, vibrație și ritm, deschizând suprafețe spre expresii lirice sau intense. Sculptura, lucrată în marmura de Rușchița, propune forme ce evocă zborul, călătoria și meditația, redând ideea de mișcare și transcendență în materialul cel mai dens. Astfel, pictorița și sculptorul construiesc împreună o experiență sinestezică, în care privitorul este invitat să treacă de la tactilitatea formelor la efervescența cromatică, de la greutatea reală la ușurința percepției.
Titlul expoziției reflectă tocmai această tensiune fertilă dintre cele două medii de expresie – o corespondență subtilă între bidimensional și tridimensional, între lumea materială și cea emoțională, între echilibru și spontaneitate.
Ana Maria Galea – Culoarea ca spațiu al memoriei și al visării
În cadrul expoziției „Dialog între forme și culori”, artista Ana Maria Galea aduce în fața publicului un univers vibrant, construit prin 19 lucrări în tehnica acrilicului pe pânză. Picturile sale explorează cu delicatețe și intensitate natura, în multiplele sale ipostaze: câmpuri de flori, vaze pline de vitalitate, păduri iradiind de lumină, păsări și peisaje care evocă marea și țărmurile însorite ale Italiei și Greciei. Culoarea devine pentru Ana Maria Galea un limbaj esențial, o punte între realitate și emoție. În lucrările sale, natura nu este redată ca un simplu subiect exterior, ci este interiorizată și reinterpretată ca spațiu al luminii și al senzației pure. Florile explodează în tușe vii, câmpurile se topesc în ritmuri cromatice ample, iar marea, cu toate reflecțiile și mișcările sale, devine un teritoriu al libertății și al contemplării.
Pictura sa propune o estetică a vitalității și a luminilor schimbătoare, transformând fiecare peisaj într-un refugiu al spiritului. Departe de a fi doar o reprezentare fidelă, aceste lucrări sunt meditații coloristice asupra frumuseții efemere, asupra locurilor care ne ating și ne rămân în memorie. În dialogul expozițional, creația Anei Maria Galea aduce vibrația culorii, căldura atmosferei și energia subtilă a naturii, completând sculptura printr-o dimensiune picturală a percepției și a trăirii.
Alexandru Ghețe – Dialogul materiei și al spiritului
În expoziția „Dialog între forme și culori”, sculptorul Alexandru Ghețe aduce în fața publicului o selecție de 15 lucrări recente, toate realizate în marmura nobilă de Rușchița. Artistul explorează, cu rafinament și sensibilitate, teme universale precum zborul, călătoria și meditația, propunând forme inspirate din natură – pești, păsări și siluete aeriene – care par să graviteze între real și metaforă. Lucrările sale dezvăluie o relație profundă între masivitatea materialului și finețea gestului sculptural. Marmura, cu densitatea și strălucirea sa inconfundabilă, este transformată de Alexandru Ghețe într-un limbaj al ușurătății și al mișcării, sugerând ideea de plutire, de drum interior sau călătorie. În acest duo expozițional, formele sale tridimensionale intră într-un dialog subtil cu universul cromatic al picturii, construind împreună o poetică a întâlnirii între materialitatea formelor și vibrația culorii. Expoziția devine astfel nu doar o punte între două tipuri de expresie artistică, ci și o invitație la contemplare, la călătorii interioare purtate de forme și tonuri. Prin fiecare lucrare, Alexandru Ghețe reafirmă forța artei de a transforma materia brută în metaforă vie, în simbol al aspirațiilor umane către libertate și cunoaștere.
„Dialog între forme și culori” este mai mult decât o expoziție – este un spațiu al întâlnirii și al comunicării artistice, o invitație de a descoperi, pas cu pas, felul în care forma și culoarea pot spune împreună povești despre lume, despre visare și despre spiritul uman.
Comisar de expoziție, Loredana Gheorghiu
